KIRJALLINEN KYSYMYS P-2319/00 esittäjä(t): Véronique Mathieu (EDD) komissiolle. Pelastuspalvelu ja myrskyjen aiheuttamien metsäpalojen torjuminen.



Virallinen lehti nro 113 E , 18/04/2001 s. 0085 - 0086



KIRJALLINEN KYSYMYS P-2319/00 esittäjä(t): Véronique Mathieu (EDD) komissiolle (30. kesäkuuta 2000) Aihe: Pelastuspalvelu ja myrskyjen aiheuttamien metsäpalojen torjuminen Joulukuun 1999 myrskyjen vaikutusten jatkumisen vuoksi metsäpalot uhkaavat Euroopan suuria metsiä. Itse asiassa niitä on jo havaittu tietyissä metsissä. Katastrofien ehkäiseminen edellyttää paloturvallisuuden parantamista. 1. Eikö myrskyjen aiheuttamien metsäpalojen ehkäiseminen kuulu komission mielestä neuvoston 9. joulukuuta 1992 antamalla päätöksellä perustetun yhteisön toimintaohjelman soveltamisalaan? 2. Kuinka komissio sisällyttää ennalta varautumisen periaatteen, josta se antoi tiedonannon 2. helmikuuta 2000, myrskyjen aiheuttamien metsäpalojen ehkäisemiseen? 3. Voiko komissio kertoa, onko yhteisön tasolla tehty arviointi myrskyjen aiheuttamien metsäpalojen riskistä? 4. Metsäpalojen torjunnasta yhteisössä on annettu asetus ETY N:o 2158/92(1). Mitä sellaisia toimia sen nojalla on rahoitettu, joiden tavoitteena on - metsäpalojen syiden selvittäminen - metsäpalojen torjuntakeinojen määrittäminen? 5. Mitä komissio aikoo tehdä metsienvalvontajärjestelmän parantamiseksi luonnonkatastrofien tai teknisten suuronnettomuuksien johdosta? (1) EYVL L 217, 31.7.1992. Franz Fischlerin komission puolesta antama täydentävä vastaus (28. heinäkuuta 2000) Komissio vahvistaa parlamentin jäsenen huomion siitä, että joulukuun 1999 myrskyistä johtuva runsas paloherkkä aines (kuolleet, kuivat tai katkenneet puut) lisää metsäpalovaaraa ja vaikeuttaa pääsyä mahdollisille palopaikoille (ei pääsyä metsäteille ja vesipisteille, tuulenkaadot peltolohkoilla). 1. ja 3. Metsäpalojen ennaltaehkäisy ja myrskytuhoista aiheutuvan palovaaran arviointi voisi kuulua pelastuspalveluun liittyvään yhteisön toimintaohjelmaan edellyttäen, että yhteisön pelastuspalvelun alan toimintaohjelman perustamisesta 9 päivänä joulukuuta 1999 tehdyssä neuvoston päätöksessä 1999/847/EY(1) vahvistettuja tukikelpoisuusperusteita noudatettaisiin. Tässä päätöksessä kuitenkin täsmennetään myös, että ohjelmassa ei voida rahoittaa sellaisia erityistoimia, jotka voivat kuulua yhteisön muun rahoitusvälineen soveltamisalaan. 2. Joulukuun 1999 myrsky oli poikkeuksellinen ja ennalta-arvaamaton luonnononnettomuus. Vaikka komissio ei olekaan suoranaisesti arvioinut myrkystä johtuvaa palovaaraa, se voi kuitenkin pyytää jäsenvaltioita ottamaan tällaisen vaaran arvioinnin huomioon asetuksen (ETY) N:o 2158/92(2) 3 artiklan mukaisesti toimitettavissa metsänsuojelusuunnitelmissa. 4. Vuosina 19921999 asetuksen (ETY) N:o 2158/92 perusteella on käytetty 18 miljoonaa euroa palojen syiden selvittämiseen. Näihin toimiin kuuluu tiedotusta ja yleisön tietoisuuden lisäämistä, riskinarviointijärjestelmien tutkintaa, palosyyn selvityslautakuntien perustamista, palosyiden ja palojen torjuntakeinojen tutkintaa (selvitys kaatopaikoista ja niiden hävittämissuunnitelma, sähkön aiheuttamat palot, niittypalot), sääolojen seurantaa ja riskien numeerista kartoitusta. 5. Valvontajärjestelmän parantamisen osalta komissio voi jäsenvaltioiden niin halutessa tutkia jäsenvaltioiden vuosittain esittämien kansallisten metsäpalojen torjuntaohjelmien yhteydessä, ja käytettävissä olevien määrärahojen rajoissa, ehdotukset metsien paloturvallisuuden parantamistoimista myrskyn koettelemilla riskialueilla erityisesti metsäpalojen seurannan kannalta. Komissio on juuri kehittänyt uuden metsäpalovaaran päivittäisilmoitusjärjestelmän. Tämän riskien havaitsemiseen tähtäävän satelliittijärjestelmän koevaihe aloitettiin 15. kesäkuuta 2000 ja se päättyy 30. syyskuuta 2000. Tämä metsäalueiden kasvuston tilaan ja haihtumiseen liittyvien parametrien merkittävyyteen perustuva järjestelmä on erittäin luotettava. (1) EYVL L 327, 21.12.1999. (2) Asetuksen 2 artiklan mukaisessa tarkoituksessa.